Tatjana Tagirov
Tatjana (Tanja) Tagirov, Zagreb, 8. svibnja (maja) 1961. – Beograd, 7. srpnja (jula) 2017., hrvatska i srpska novinarka i aktivistkinja.

Biografija 

Rođena je 8. svibnja (maja) 1961. u Zagrebu, gdje je 1984. diplomirala na Pravnom fakultetu. Novinarstvom se počela baviti 1983., prvo na Radiju 101, tada još u eksperimentalnoj fazi, potom od 1984. do 1991. u Večernjem listu, gdje je pratila pravosuđe i izvještavala s velikih suđenja u rubrici crne kronike. Istodobno je pisala za Danas, Start i druga izdanja kuće Vjesnik,  te od 1985. godine za Polet.  Od travnja (aprila) 1991. do sredine 1992. radila je na YUTEL-u, prvo u zagrebačkoj i potom u sarajevskoj redakciji. Nakon prestanka emitiranja Yutela, dvije se godine bavila advokaturom, surađujući s Građanskim odborom za ljudska prava i aktivirajući se u mirovnom pokretu. Od 1993. radila je kao novinarka i urednica u ARKzinu, glasilu Antiratne kampanje Hrvatske, pišući kolumnu pod egidom »J'accuse«. Pisala je i za Svijet, Globus, Nacional, Slobodnu Dalmaciju, Vreme, NIN i dr. Od 1996. do 2001. živjela je i radila na relaciji Zagreb–Beograd, a od 2001. stalno se skrasila u Beogradu. Od 2002. bila je honorarna dopisnica HINA-e iz Beograda, a povremeno je pisala za beogradski Danas i splitsku Slobodnu Dalmaciju. Petnaestogodišnji status slobodne novinarke okončala je 2005. zaposlivši se u Vremenu. Pisala je i za zagrebački tjednik Novosti. Umrla je 7. jula 2017. u Beogradu od posljedica karcinoma. Sahranjena je na beogradskom Novom groblju.

Izvori

Eksterni linkovi 

 članci Tatjane Tagirov objavljeni na web portalu Novosti

Jugoslavenski novinari
Hrvatski novinari
Srpski novinari
Jugoslavenski aktivisti
Hrvatski aktivisti
Srpski aktivisti
Umrli od raka